1Angga’ni idi pattumani-pattumaninna Kristus, iya tanggung jawakiyéngngi mabbirittangngi sining rancanana Allataala iya dé’éppa naissengngi linoé.
2Iya bunge’-bunge’ natuntu’é polé ri pattumani makkuwaéro iyanaritu matinului ri puwanna.
3Untu’ aléku, dé’ nancaji soal aga iya mupikkiri’é — iyaré’ga muwi niga — passalenna aléku. Mala aga iya upikkiri’é passalenna aléku dé’to nancaji soal.
4Dé’ uwasengngi aléku pasala muwi ri laleng aga, iyakiya iyaro tenniya buttinna makkedaé mémekka dé’ upassala. Aléna Puwangngé ritu iya pattentuéngngi pasalaka iyaré’ga dé’.
5Rimakkuwannanaro, nasaba dé’pa na wettunna, aja’ mumasitta pattentui makkedaé séddié tau pasalai iyaré’ga dé’. Tajengngi narapi Puwangngé polé matti. Aléna ritu bukkai matu sininna rahasiya iya tassubbué ri laleng pettangngé. Aléna ritu matu bongkara’i sininna niya’ iya radde’é ri laleng atinna rupa tauwé. Ri wettuénnaro nappa tungke’ tau tarimai polé ri Allataala pappoji iya sitinajaé natarima.
6Saudara-saudara! Untu’ apentingemmu, purani upakennai manenro lao ri Apolos sibawa lao ri alékuto. Akkattana kuwammengngi napolé ri contotaro, weddikko magguru aga bettuwanna warékkadaé, "Akkatenninno lao ri peraturang iya engkaé." Nanallalengiro dé’ muwi séddi tau polé ri iko mulléi mammingki-mingkikengngi séddié tau, nainappa pakatunai iya laingngé.
7Niga pancajiwi Saudara lebbi naiya tau laingngé? Dé’ga nasininna séuwa-séuwaé natarimai Saudara polé ri Allataala? Jaji, magi mumaélo mammingkikengngi alému, samanna aga iya engkaé ri Saudararo tenniya séuwa iya riyabbéréyangngé?
8Mémeng dé’na muwapparelluwassi aga-aga! Sugino iko! Mancaji arunno! Na idi dé’! Temmaka kessinna rékko tonget-tongekko mancaji arung, kuwammengngi weddikki mapparénta silaong iko.
9Nasaba manuru’ pallolongekku, idi rasul-rasul-é purani ripancaji ri Allataala selaku akkita-itang ri yolona rupa tauwé sibawa malaéka’é. Pada-padaki idi sining tau matunaé iya ripateppaiyé pahukkungeng maté ri yolona tau maégaé sibawa rigora-gorai ri linoé.
10Nasaba Kristus, idi iyanaritu tau madonggoki, na iko tau Kristéng iya maccaé! Malemmaki, na iko mawatang! Ricellaki, na iko sanging ripoji!
11Narapi makkekkuwangngéwé péneddingiki akkadéreng sibawa adekkang; pakéyatta iya bawang monro ri watakkalé; napanrasa-rasaki tauwé; dé’ tappunnai onrong untu’ mattette’;
12riyaggangkaulléyangngi untu’ sappa dallé. Rékko ritanroiki, ribaliwi sibawa barakka; rékko ripanrasa-rasaki, sabbara’ki;
13rékko napau majaki tauwé, ribaliwi sibawa ada-ada iya macenningngé. Idi’é dé’ talebbi naiya worowona linoéwé; lettu makkekkuwangngéwé idi riyangga’ki pada-pada rota’na tanaé.
14Uwokii iyaé lao ri iko tenniya untu’ pakasiriko, iyakiya untu’ pangajariko pada-pada ana’-ana’ ri aléku.
15Saba’ iyya ritu mancaji ambo’mu, namuni naullé selaku tau Kristéng, mappunnaiko seppulo sebbu guru. Ri laleng atuwommu selaku sining tau iya masséddié sibawa Kristus, mancajika ambo’ lao ri iko, nasaba iyya tiwii Karéba Madécéngngé passalenna Kristus lao ri iko.
16Rimakkuwannanaro uwéllauwi sibawa masero kuwammengngi namuwaccowériwi contoku.
17Untu’ iyanaro, na purani usuro Timotius lao ri iko. Selaku tau maccowé ri Kristus, pada-padai ana’ ri aléku iya uwamaséiyé. Ana’ iya weddingngé riyatepperi. Na aléna matti paréngngerangiko passalenna cara-cara atuwo-tuwong iya uwaccowériyé mateppe’kuna ri Kristus, iyanaritu cara tuwong iya uwappagguruwangngé ri tungke’ jema’é kégi-kégi onrong.
18Siyagangngaré polé ri yelle’mu matemponi, saba’ nasekka mennang dé’ umaélo lao ri iko.
19Iyakiya rékko napuwéloi Puwangngé, maélo tokka lao ri iko. Dé’na namaitta, ri wettuépparo matti uwita towi matu aga iya weddingngé napogau’ sining tau iya matempoéro; tenniya bawang banna ada-adanna mennang.
20Nasaba rékko Allataala paréntai atuwonna séddié tau, iyaro gau’é ripabuttiwi ri awatangeng atuwonna tauwéro, tenniya ri ada-adanna.
21Jaji pilé bawanni aga lebbi mupoji! Muwéloriga poléka untu’ pagguruko sibawa matedde iyaré’ga poléka untu’ mappagguru sibawa malemma sibawa paressé babuwa?
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn